Verdagte in hof ná moord op Duitse toerisJörg Schnarr (Foto: Twitter) Die 35-jarige Napoleon Joseph Nyalunga sal na verwagting volgende Vrydag in die Kabokweni-landdroshof in Mpumalanga formeel om borgtog kan aansoek doen. Hy staan tereg vir die moord op ŉ Duitse toeris naby die Numbi-hek van die Krugerwildtuin. Volgens Monica Nyuswa, woordvoerder van die Nasionale Vervolgingsgesag (NVG) in Mpumalanga, gaan die NVG die borgtogaansoek betwis weens die erns van die misdryf. Die 67-jarige Duitser, Jörg Schnarr, was op Maandag 3 Oktober as deel van ŉ toergroep van die Drakensberge na die Mdluli Safari Lodge in die Krugerwildtuin op pad, toe gewapende aanvallers hulle in ŉ lokval voorgekeer het. Hy het die motor bestuur en is deur sy motorruit geskiet. Drie mans is aanvanklik ingeneem vir ondervraging oor die moord, maar later weer vrygelaat. Die departement van toerisme oorweeg intussen om dié hek te sluit, na aanleiding van ŉ reeks rooftogte wat sedert November hier plaasgevind het. Nyalunga het Woensdag sy tweede verskyning in die hof gemaak. Hy word deur klagte van moord, poging tot moord en poging tot kaping in die gesig gestaar. Die voorval het groot opslae gemaak en die hoofopskrifte in verskeie Duitse nuusblaaie gehaal. Bheki Cele, minister van polisie, het later self die gebied besoek en was ook op die toneel waar die skietery plaasgevind het.